CELEX: 32019D1331
Language: sk
Date: 2019-08-05 00:00:00
Title: Vykonávacie rozhodnutie Komisie (EÚ) 2019/1331 z 5. augusta 2019 o podmienkach autorizácie biocídneho výrobku obsahujúceho olej z mäty piepornej a citronelál, ktoré Spojené kráľovstvo postúpilo v súlade s článkom 36 ods. 1 nariadenia Európskeho parlamentu a Rady (EÚ) č. 528/2012 [oznámené pod číslom C(2019) 5691] (Text s významom pre EHP)

7.8.2019   
               
               
                  SK
               
               
                  Úradný vestník Európskej únie
               
               
                  L 207/37
               
            
         VYKONÁVACIE ROZHODNUTIE KOMISIE (EÚ) 2019/1331
         z 5. augusta 2019
         o podmienkach autorizácie biocídneho výrobku obsahujúceho olej z mäty piepornej a citronelál, ktoré Spojené kráľovstvo postúpilo v súlade s článkom 36 ods. 1 nariadenia Európskeho parlamentu a Rady (EÚ) č. 528/2012
         
            
               [oznámené pod číslom C(2019) 5691]
            
         
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní (1), a najmä jeho článok 36 ods. 3,
         keďže:
         
                     (1)
                  
                  
                     Spoločnosť Bird Free Ltd. (ďalej len „žiadateľ“) predložila 24. novembra 2017 príslušnému orgánu Spojeného kráľovstva žiadosť o autorizáciu biocídneho výrobku „Bird Free“ v rámci zjednodušeného autorizačného postupu. Výrobok bol v Spojenom kráľovstve autorizovaný 5. júna 2018. Výrobok „Bird Free“ je odpudzovač vtákov z kategórie výrobkov typu 19, pričom dve účinné látky, ktoré obsahuje, t. j. olej z mäty piepornej a citronelál sa uvádzajú v prílohe I k nariadeniu (EÚ) č. 528/2012 bez obmedzení.
                  
               
                     (2)
                  
                  
                     Výrobok „Bird Free“ je gél, ktorý sa môže používať na odlákanie voľne žijúcich holubov od usádzania sa na budovách a iných miestach. V súlade s článkom 27 ods. 1 nariadenia (EÚ) č. 528/2012 držiteľ autorizácie informoval 12. júna 2018 členské štáty o tom, na ktorých území plánuje uvedený výrobok uviesť na trh.
                  
               
                     (3)
                  
                  
                     V zmysle článku 27 ods. 2 prvého pododseku nariadenia (EÚ) č. 528/2012 postúpili Francúzsko a Nemecko 12. júla 2018 svoje námietky koordinačnej skupine, v ktorých uviedli, že sporný biocídny výrobok nespĺňa požiadavky stanovené v článku 25 daného nariadenia.
                  
               
                     (4)
                  
                  
                     Francúzsko vo svojej námietke uviedlo, že výrobok „Bird Free“ podľa neho odpudzuje vtáky tak, že u nich spôsobuje vizuálnu averziu, ktorá vzniká vplyvom UV žiarenia, a domnieva sa, že táto skutočnosť by mala byť uvedená v žiadosti. Zároveň konštatuje, že na zabezpečenie biocídneho účinku vyvolaného uvedenými účinnými látkami je potrebná ďalšia negatívna kontrolná vzorka, t. j. testovanie zloženia prípravku bez daných účinných látok. Francúzsko spochybňuje účinnosť účinných látok vo výrobku „Bird Free“ vzhľadom na ich nízky obsah v prípravku a pokles koncentrácie citronelálu počas skladovania výrobku. Preto sa Francúzsko domnieva, že by sa mali vykonať nové testy, aby sa preukázalo, že účinnosť výrobku „Bird Free“ je výsledkom čuchovej averzie vyvolanej prítomnosťou daných účinných látok.
                  
               
                     (5)
                  
                  
                     Nemecko vo svojej námietke uviedlo, že údaje o účinnosti, ktoré žiadateľ predložil, nie sú prijateľné, pretože tento biocídny výrobok nebol bez obsahu daných účinných látok použitý na kontrolných skupinách. Nemecko sa domnieva, že bez takejto kontroly nemožno potvrdiť, či dané účinné látky majú na holuby odpudzujúci účinok. Takisto konštatuje, že nie je jasné, ktorým spôsobom použitia sa zabezpečí odpudzujúci účinok prípravku.
                  
               
                     (6)
                  
                  
                     Sekretariát koordinačnej skupiny vyzval členské štáty a žiadateľa, aby k predloženým námietkam podali písomné pripomienky. O predložených námietkach sa diskutovalo na zasadnutí koordinačnej skupiny 25. septembra 2018 a počas telekonferencie 12. októbra 2018.
                  
               
                     (7)
                  
                  
                     Keďže v rámci koordinačnej skupiny nedošlo k žiadnej dohode, Spojené kráľovstvo postúpilo 31. októbra 2018 nevyriešené námietky Komisii podľa článku 36 ods. 1 nariadenia (EÚ) č. 528/2012. Spojené kráľovstvo zároveň poskytlo Komisii podrobné vyjadrenie k bodom, na ktorých sa členské štáty nedokázali dohodnúť, ako aj dôvody rozdielnych názorov. Kópia tohto vyjadrenia bola zaslaná dotknutým členským štátom a žiadateľovi.
                  
               
                     (8)
                  
                  
                     Komisia 27. novembra 2018 v súlade s článkom 36 ods. 2 nariadenia (EÚ) č. 528/2012 požiadala Európsku chemickú agentúru (ďalej len „agentúra“) o stanovisko k viacerým otázkam týkajúcim sa nevyriešených námietok.
                  
               
                     (9)
                  
                  
                     Agentúra prijala 1. marca 2019 stanovisko (2) po tom, čo umožnila žiadateľovi predložiť písomné pripomienky v zmysle článku 38 ods. 2 nariadenia (EÚ) č. 528/2012.
                  
               
                     (10)
                  
                  
                     Podľa agentúry je biocídny výrobok „Bird Free“ dostatočne účinný, a preto spĺňa podmienku na udelenie autorizácie v súlade so zjednodušeným postupom autorizácie stanoveným v článku 25 písm. d) nariadenia (EÚ) č. 528/2012.
                  
               
                     (11)
                  
                  
                     Na základe stanoviska agentúry sa sporný biocídny výrobok považuje za dostatočne účinný v zmysle článku 25 písm. d) nariadenia (EÚ) č. 528/2012.
                  
               
                     (12)
                  
                  
                     Opatrenia stanovené v tomto rozhodnutí sú v súlade so stanoviskom Stáleho výboru pre biocídne výrobky,
                  
               PRIJALA TOTO ROZHODNUTIE:
         
            Článok 1
            Biocídny výrobok „Bird Free“ označený v registri biocídnych výrobkov číselným kódom BC-RG035397-31 spĺňa podmienku stanovenú v článku 25 písm. d) nariadenia (EÚ) č. 528/2012.
         
         
            Článok 2
            Toto rozhodnutie je určené členským štátom.
         
         
            V Bruseli 5. augusta 2019
            
               
                  Za Komisiu
               
               Vytenis ANDRIUKAITIS
               
                  člen Komisie
               
            
         
         
            (1)  Ú. v. EÚ L 167, 27.6.2012, s. 1.
         
            (2)  Stanovisko ECHA z 1. marca 2019 k žiadosti predloženej v zmysle článku 36 ods. 2 a článku 38 nariadenia (EÚ) č. 528/2012 o „nevyriešených námietkach počas informovania o biocídnom výrobku „Bird Free“ typu 19 s obsahom oleja z mäty piepornej a citronelálu na odpudzovanie voľne žijúcich holubov v súlade s článkom 27 ods. 1 nariadenia o biocídnych výrobkoch“ (ECHA/BPC/224/2019).